ศรีราชาLVTตุนงานใหม่เข้าพอร์ต
กลุ่มรับเหมาฯ แห่ตุนงานเข้าพอร์ต &#8220;ศรีราชาฯ&#8221; คว้างานโรงกลั่นไทยออยล์ 1,678 ล้านบาท LVT ได้งานโรงเก็บถ่านหิน 152 ล้านบาท
20 ธ.ค. 2555

กลุ่มรับเหมาฯ แห่ตุนงานเข้าพอร์ต “ศรีราชาฯ” คว้างานโรงกลั่นไทยออยล์ 1,678 ล้านบาท LVT ได้งานโรงเก็บถ่านหิน 152 ล้านบาท
นายกฤษฎา โพธิสมภรณ์ รองกรรมการผู้จัดการบริษัท ศรีราชาคอนสตรัคชั่น (SRICHA) เปิดเผยว่า บริษัทได้รับการว่าจ้างงานจากบริษัท ไทยออยล์ (TOP) ให้รับเหมาก่อสร้างประกอบและติดตั้งงานโครงเหล็ก ระบบท่อ และติดตั้งเครื่องจักร โครงการโรงกลั่น “Emission Improvement and PSA3” มูลค่างาน 1,678 ล้านบาท ซึ่งคาดว่าจะเริ่มดำเนินงานทันทีและจะรับรู้รายได้ ส่วนใหญ่ในปี 2556 ส่งผลให้ปริมาณงานในมือ (แบ็กล็อก) ของบริษัทเพิ่มขึ้นเป็นกว่า 2,000 ล้านบาท 
“งานนี้เป็นการก่อสร้างในขณะที่โรงงานและเครื่องจักรกำลังผลิตอยู่ตามปกติ จึงต้องใช้ความชำนาญเป็นพิเศษและต้องทำงานภายใต้ระบบการรักษาความปลอดภัยขั้นสูงสุด ซึ่งในปัจจุบันมีบริษัทรับเหมาในประเทศไทยน้อยรายที่มีความสามารถและประสบการณ์เพียงพอที่ได้รับความเชื่อมั่นจากเจ้าของโครงการให้รับงานในลักษณะนี้ได้” นายกฤษฎา กล่าว
นายฉัตรมงคล เขมาภิรัตน์ ผู้ช่วยกรรมการผู้จัดการ SRICHA กล่าวว่า ในปี 2556 บริษัทจะเข้าประมูลงานอีกหลายโครงการมูลค่ารวมกว่า 1 หมื่นล้านบาท โดยบริษัทคาดว่าจะได้รับงานขนาดใหญ่หลายโครงการ เนื่องจากบริษัทมีความชำนาญงานและมีพันธมิตรที่แข็งแกร่งจากญี่ปุ่นและสหรัฐสนับสนุน ขณะที่งานในลักษณะดังกล่าวมีคู่แข่งขันน้อยราย แต่กลับมีโครงการก่อสร้างโรงงานขนาดใหญ่มูลค่าระหว่าง 1 หมื่นล้านบาท1 แสนล้านบาท ในต่างประเทศจำนวนมาก ทั้งในออสเตรเลีย แอฟริกา และสหรัฐ
นายแฮนส์ จอร์เกน เนียลเซน กรรมการผู้จัดการใหญ่ บริษัท แอล.วี.เทคโนโลยี (LVT) เปิดเผยว่า บริษัทได้ลงนามในสัญญาจ้างงานจัดหาติดตั้งเครื่องจักรและอุปกรณ์แบบเบ็ดเสร็จ สำหรับโครงการจัดเก็บถ่านหินแบบปิด เพื่อการพัฒนาอย่างยั่งยืนให้กับบริษัท เอสซีจี เทรดดิ้ง มูลค่า 152.07 ล้านบาท มีระยะเวลาดำเนินงาน 9 เดือน
ด้านบริษัท ไทยบริการอุตสาหกรรมและวิศวกรรม (TIES) แจ้งว่า บริษัทได้รับงานก่อสร้างโครงการ Install Storage Tank 100 Tons ในนิคมอุตสาหกรรมอมตะซิตี้ มูลค่าโครงการ 11.88 ล้านบาท ระยะเวลาการก่อสร้าง 4 เดือน ตั้งแต่วันที่ 1 ม.ค.-30 เม.ย. 2556